open-index/open-wikipedia-markdown huggingface dataset:
Καταρρίχηση

Η **καταρρίχηση** είναι η τεχνική κατάβασης από βράχο ή η κατάβαση σε φαράγγι μετά την αναρρίχηση. Η κατάβαση γίνεται πάνω στο σχοινί με το οποίο χρησιμοποιήθηκε για την άνοδο ή ενώνοντας (συνήθως) δύο σχοινιά και τοποθετώντας πάνω τους ένα απλό εργαλείο, που λέγεται οχτάρι, με το οποίο στην ουσία ο καταρριχητής γλιστράει πάνω στο σχοινί έως ότου φθάσει στο έδαφος. Στην αναρριχητική ορολογία έχει επικρατήσει η ξενική λέξη *rappel* για τη διαδικασία αυτή, ενώ η κατάβαση από βράχο με πεζοπορία ονομάζεται επίσης καταρρίχηση.

## Παραπομπές


Κατηγορία:Αναρρίχηση
Ναυτική Επιθεώρηση

Με τον τίτλο «**Ναυτική Επιθεώρησις**» φέρονται τρία διαφορετικά  ελληνικά περιοδικά ναυτικού περιεχομένου, τα οποία και είναι:

# "*Ναυτική Επιθεώρησις*", που ιδρύθηκε το 1857 επί βασιλείας Όθωνα και αποτελούσε το επίσημο δημοσιογραφικό όργανο του τότε Υπουργείου Ναυτικών.
# "*Ναυτική Επιθεώρησις*", μηνιαίο περιοδικό που ιδρύθηκε το 1897 (στην Αθήνα).
# "*Ναυτική Επιθεώρησις*", μηνιαίο περιοδικό, που εκδόθηκε για πρώτη φορά το 1917 , που αποτελεί επίσημο δημοσιογραφικό όργανο του Γενικού Επιτελείου Ναυτικού, με κύριο σκοπό να διατηρεί ενήμερους του αξιωματικούς και γενικά όλο το προσωπικό του Πολεμικού Ναυτικού επί των εξελίξεων και των προόδων του κλάδου, καθώς και των συναφών επιστημών και  τεχνών.

*Παρόμοια περιοδικά εκδίδονται και σε άλλες Ναυτικές Χώρες

Κατηγορία:Ελληνικά περιοδικά
Κατηγορία:Ελληνικός ναυτικός τύπος
Καλυδώνας

Στην ελληνική μυθολογία με το όνομα **Καλυδώνας** (***Καλυδών***) είναι γνωστά τα παρακάτω δύο διαφορετικά πρόσωπα:

# Γιος του Αιτωλού και της Προνόης (κόρης του Φόρβου), αδελφός του Πλευρώνα. Ο Καλυδώνας έδωσε το όνομά του στην πόλη Καλυδώνα της Αιτωλίας (ήταν ο «επώνυμος ήρωάς» της). Πήρε ως σύζυγό του την Αιολία και απέκτησαν μαζί δύο κόρες: την Επικάστη και την Πρωτογένεια. Σύμφωνα με άλλες παραδόσεις, ο Καλυδών ήταν γιος του Ενδυμίωνα, ενώ κατά τον Δηίμαχο ο Πλευρώνας ήταν πατέρας και όχι αδελφός του Καλυδώνα.
# Γιος του Άρη και της Αστυνόμης. Κάποτε ο Καλυδώνας αντίκρυσε τη θεά Άρτεμη την ώρα που λουζόταν και γι' αυτό η θεά τον μετεμόρφωσε σε βράχο. Από αυτόν τον Καλυδώνα ονομάσθηκε το βουνό κοντά στον ποταμό Αχελώο, βουνό που παλαιότερα ονομαζόταν Γύρος. Σε άλλες πηγές, ο ίδιος Καλυδώνας αναφέρεται ως *εγγονός* του Άρη και γιος του Θεστίου, που σκοτώθηκε από τον Θέστιο ο οποίος, εξαιτίας της πολύμηνης απουσίας του στη Σικυώνα πίστεψε ότι ο γιος του είχε γίνει ερωμένος της συζύγου του Ευρυθέμιδας.

## Πηγές
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Καλυδωνα

Κατηγορία:Παιδιά του Άρη
Βασίλειος Αποστολόπουλος

Ο **Βασίλης Αποστολόπουλος** είναι ποδοσφαιριστής που ανήκει σήμερα στο δυναμικό του Ατρόμητου Αθηνών.

Γεννήθηκε στις 13 Αυγούστου του 1988 και μεγάλωσε στο Περιστέρι Αττικής. Αγωνίζεται ως αμυντικός. Ξεκίνησε την καριέρα του σε ηλικία 8 ετών από τις ακαδημίες του Φοίνικα Περιστερίου, όπου και έπαιξε μέχρι το τέλος της σεζόν 2003-2004, οπότε και μεταπήδησε στην τότε Π.Α.Ε. Χαλκηδόνα η οποία μετά από συγχώνευση με τον Ατρόμητο Αθηνών πήρε το όνομα του Ατρομήτου.

Είναι διεθνής με την Εθνική Νέων με την οποία έφτασε στον τελικό του Ευρωπαϊκού Πρωταθλήματος το καλοκαίρι του 2007 όπου και κατετάγησαν 2οι αφού ηττήθηκαν με 1-0 από την αντίστοιχη ομάδα της Ισπανίας.

## Παραπομπές


## Εξωτερικοί σύνδεσμοι

* https://archive.today/20130702035932/www.atromitosfc.gr/omada/podosfairistes/details/?plid=37 - Σύντομο βιογραφικό του παίκτη στον επίσημο ιστότοπο του Ατρόμητου Αθηνών.

Απο
Κατηγορία:Ποδοσφαιριστές Εθνικής Ελλάδας Κ19
Α
Κατηγορία:Ποδοσφαιριστές Βίντεοτον ΦΚ
Κατηγορία:Έλληνες ποδοσφαιριστές στο εξωτερικό
Κατηγορία:Ποδοσφαιριστές Α΄ Κατηγορίας Ουγγαρίας
Κατηγορία:Ποδοσφαιριστές Αήττητου Σπάτων
Καλύκη

Στην ελληνική μυθολογία με το όνομα **Καλύκη** είναι γνωστά τα παρακάτω δύο διαφορετικά πρόσωπα:

# Εγγονή του Έλληνα, Θυγατέρα του Θεσσαλού βασιλιά Αιόλου και της Εναρέτης. Η Καλύκη ήταν αδελφή της Κανάκης και του Μακαρέα, και μητέρα του Ενδυμίωνα, τον οποίο απέκτησε με τον Αέθλιο (Παυσανίας Ε΄). Σύμφωνα με άλλες πηγές ο Αέθλιος ήταν γιος της από τον Δία, και όχι σύζυγός της. Σε άλλη εκδοχή η Καλύκη ήταν μία από τις Νυσιάδες, τις Νύμφες που ανέθρεψαν τον θεό Διόνυσο.
# Η μητέρα του Τρωαδίτη Κύκνου, τον οποίο απέκτησε με τον Ποσειδώνα. Ο πατέρας της λεγόταν Εκάτωνας (*Εκάτων*). Αυτή η Καλύκη αναφέρεται και με τα ονόματα **Καλυκία, Αρπάλη** και **Σκαμανδροδίκη**.

* Ο μικρός δορυφόρος **[[Καλύκη (δορυφόρος)|Καλύκη]]** (Kalyke) του πλανήτη Δία και ο σεληνιακός κρατήρας **Καλύκη** (Kalyke) πήραν το όνομά τους από τα μυθικά αυτά πρόσωπα.

## Πηγές
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969
* Το αντίστοιχο άρθρο της αγγλόγλωσσης Wikipedia

Καλυκη
Καλχινία

Στην ελληνική μυθολογία με το όνομα **Καλχινία** είναι γνωστή η μοναχοκόρη (και μοναχοπαίδι) του Λευκίππου, βασιλιά της Σικυώνας. Η Καλχινία έγινε η μητέρα του Περάτου, τον οποίο γέννησε από τον θεό της θάλασσας Ποσειδώνα, και ο οποίος κληρονόμησε το βασίλειο του παππού του.

## Πηγή
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969

Καλχινια
Κατηγορία:Αρχαίοι Κορίνθιοι
Κάλχος

Στην ελληνική μυθολογία ο **Κάλχος** (που δεν πρέπει να συγχέεται με τον μάντη Κάλχα ή Κάλχαντα) ήταν ηγεμόνας των Δαυνίων, ενός αρχαίου λαού που κατοικούσε στη νότια Ιταλία. Ο Κάλχος είχε ερωτευθεί την Κίρκη και πήγε στο νησί της την εποχή που βρισκόταν εκεί και ο Οδυσσέας. Η Κίρκη όμως, ερωτευμένη με τον Οδυσσέα, ήθελε να απαλλαγεί από τον Κάλχο, που όπως φαίνεται ήταν και λίγο φορτικός. Κατά τη διάρκεια ενός συμποσίου λοιπόν τον μεταμόρφωσε σε γουρούνι και μετά τον έκλεισε στους στάβλους της. Οι Δαύνιοι, βλέποντας ότι ο ηγέτης τους αργούσε να επιστρέψει, ανησύχησαν και πήγαν με επιθετικές διαθέσεις στο νησί της Κίρκης. Η μάγισσα υποσχέθηκε να επαναφέρει τον Κάλχο στην ανθρώπινη μορφή του, υπό τον όρο ότι δεν θα ξαναπατούσε στο νησί της με καμιά πρόφαση.

## Πηγή
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969

Καλχος

Κατηγορία:Ιταλική μυθολογία
Καμβύση

Στην ελληνική μυθολογία με το όνομα **Καμβύση** ή **Καβύη** είναι γνωστή μία ηρωίδα, θυγατέρα του Οπούντα, βασιλιά της ομώνυμης πόλεως της Λοκρίδας ή της Ήλιδας. Η Καμβύση σχετιζόταν με τους μύθους τόσο της ανατολικής Λοκρίδας, όσο και της Ήλιδας.
## Πηγή
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969
Καμβυση
Κατηγορία:Αρχαίοι Ηλείοι
Καμέναι

Στη ρωμαϊκή μυθολογία με το συλλογικό όνομα **Καμέναι** (*Camenae*) ήταν γνωστές τέσσερις Νύμφες των πηγών, των πηγαδιών και γενικώς των υδάτων: η Καρμέντα, η Ηγερία, η Αντεβόρτα και η Ποστβόρτα. Οι Καμέναι ήταν σοφές και κάποτε προέλεγαν τα μέλλοντα. Κυριότερη ανάμεσά τους ήταν η Καρμέντα ή Καρμεντίς ή Καρμεντία: η εορτή Καρμεντάλια, στις 11 και 15 Ιανουαρίου, ήταν αφιερωμένη σε αυτή. 

Το ιερό των Καμενών βρισκόταν μέσα σε ένα ιερό άλσος, το Porta Capena, κοντά στο ιερό της Ηγερίας. Από νωρίς μετά την κατάκτηση της Ελλάδας από τους Ρωμαίους, αυτές οι Νύμφες ταυτίσθηκαν με τις Μούσες της ελληνικής μυθολογίας.

## Πηγές
* Emmy Patsi-Garin: *Επίτομο λεξικό Ελληνικής Μυθολογίας*, εκδ. οίκος «Χάρη Πάτση», Αθήνα 1969

## Βιβλιογραφία
* Anna Ferrari. *Camene*, in *Dizionario di mitologia greca e latina*. Torino, UTET, 1999. ISBN 88-7750-754-3
* Herbert Jennings Rose: *Camene*, στο έργο των Nicholas Hammond & Howard Scullard *Dizionario di antichità classiche*, Edizioni San Paolo, Milano 1995, ISBN 88-215-3024-8

Κατηγορία:Νύμφες της ρωμαϊκής μυθολογίας
Κατηγορία:Θεότητες του χρόνου και της μοίρας
Κατηγορία:Θεότητες-προστάτες των παιδιών
Κάμπη

Στην ελληνική μυθολογία με το όνομα **Κάμπη** (που σημαίνει «καμπυλωμένη») είναι γνωστό ένα τέρας ή δράκοντας του οποίου το μισό σώμα ήταν ανθρώπινο, ενώ το άλλο μισό ήταν σώμα φιδιού, με ουρά παρόμοια με την ουρά του σκορπιού. Επιπλέον, είχε και πενήντα κεφάλια. Ο Νόννος στα *[[Διονυσιακά]]* (18, 23-264) δίνει τη λεπτομερέστερη περιγραφή της Κάμπης. Ωστόσο, ως θηλυκό τέρας, έφερε και τον χαρακτηρισμό της Νύμφης: Ονομαζόταν **Ταρταρίη Νύμφη**, επειδή στάλθηκε από τον Τιτάνα Κρόνο να φύλαγει στον Τάρταρο τους Κύκλωπες και τους Εκατόγχειρες. Η Κάμπη σκοτώθηκε από τον θεό Δία, όταν εκείνος ελευθέρωσε τους Κύκλωπες για να τον βοηθήσουν στην Τιτανομαχία                   (*[[Βιβλιοθήκη Απολλοδώρου]]*, Α΄ 2, 1).

Ο Fontenrose (1974) πιθανολογεί ότι για τον Νόννο η Κάμπη είναι ένα ανάλογο της βαβυλωνιακής θεάς της θάλασσας Τιαμάτ ή η Έχιδνα με άλλο όνομα, αφού την αποκαλεί ***«Εχιδναία [[Ενυώ]]»*** και θηλυκό αντίστοιχο του Τυφώνος. Ο Ησύχιος ο Αλεξανδρεύς στο «Λεξικό» του (Κ 614) σημειώνει ότι ο Επίχαρμος είχε αποκαλέσει την Κάμπη «κήτος», δηλαδή θαλάσσιο τέρας.

## Εξωτερικοί σύνδεσμοι
*Η Κάμπη στο «Theoi.com»

## Πηγές
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969
* Το αντίστοιχο άρθρο της αγγλόγλωσσης Wikipedia

Καμπη
Καλχηδονία

Στην ελληνική μυθολογία με το όνομα **Καλχηδονία** είναι γνωστή μία από τις πάμπολλες ερωμένες του θεού Δία. Συγκεκριμένα, η Καλχηδονία έγινε μητέρα του Σολύμου, τον οποίο γέννησε από τον Δία. Η νύμφη Καλχηδονία συναντάται και ως Χαλδήνη.
## Πηγή
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969
Καλχηδονια
Shito-Ryu

δεξιά
Το **shito ryu** karate do (σίτο-ρύου καράτε-ντο) είναι ένα από τα τέσσερα αναγνωρισμένα στυλ καράτε. Ιδρυτής του "τρόπου" καράτε που ονομάζεται Σίτο είναι ο Κένουα Μαμπούνι. Το όνομα Σίτο προέρχεται από τα αρχικά των δασκάλων του, Κάνριο Χιγκασιονά (Χιγκαονά στην διάλεκτο της Οκινάουα) και Άνκο Ιτόσου.

Η καταγωγή του συστήματος καθώς και του ιδρυτή του, Κένουα Μαμπούνι είναι από την Οκινάουα.

Η εξάσκηση γίνεται κυρίως με την εκτέλεση των κάτα, τα οποία χωρίζονται στα παραδοσιακά κάτα τα οποία διδάχτηκε ο Μαμπούνι από τους δασκάλους του και στα κάτα που δημιούργησε ο ίδιος. Τα κάτα προέρχονται από τις σχολές τόσο της Νάχα (Νάχα τε) όσο και από της Σούρι (Σούρι τε) και Τομάρι (Τομάρι τε). Έμφαση δίνεται στην εκμάθηση των τεχνικών των κάτα (αναλύσεις) αλλά και στην καλαισθησία των τεχνικών με απώτερο σκοπό την πνευματική καλλιέργεια.

Το Σίτο-ρύου καράτε-ντο έχει τον μεγαλύτερο αριθμό κάτα από οποιοδήποτε άλλο στυλ καράτε ντο.

## Κάτα
Τα κάτα του shito ryu (κατά δάσκαλο), είναι τα εξής:

**Συνδέσεις**:
*  Κύρια ιστοσελίδα της Ελληνικής Ομοσπονδίας Σίτορύου Καράτε-ντο
* Ιστοσελίδα Cyber Academy Shito-Ryu Karate-do

Κατηγορία:Πολεμικές τέχνες
Κανόνας του Μπόντε

Ο λεγόμενος **Κανόνας του Μπόντε** ή *Νόμος Μπόντε* είναι μία από τις σπουδαιότερες θεωρητικές ανακαλύψεις του Γιόχαν Μπόντε, προς τιμή του οποίου και φέρει το όνομα και δια του οποίου έγιναν σημαντικές ανακαλύψεις του ηλιακού μας συστήματος. Διατυπώθηκε το 1772.

## Νόμος Μπόντε
Σύμφωνα με αυτόν τον νόμο αν θεωρήσουμε τους ακόλουθους αριθμούς σε σειρά  **0**, **3**, **6**, **12**, **24**, **48** ...., που ο καθένας από αυτούς εκτός του πρώτου είναι διπλάσιος του προηγουμένου και προσθέσουμε σ΄ αυτούς τον αριθμό **4** τότε θα έχουμε τους αριθμούς **4**, **7**, **10**, **16**, **28**, **52** .... Τώρα αν αυτούς  τους τελευταίους αριθμούς διαιρέσουμε καθένα δια του **10** προκύπτουν οι αντίστοιχοι αριθμοί:**0,4**, **0,7**, **1,0**, **1,6**, **2,8**, **5,2**, ..
*Αυτή η σειρά αριθμών συνιστά τον περίφημο νόμο του Μπόντε, όπου έκαστος παρέχει κατά προσέγγιση την απόσταση των πλανητών από τον Ήλιο που βρίσκεται στη θέση **0** και το σημείο **1** την απόσταση της Γης από τον Ήλιο, θεωρούμενο "μονάδα του νόμου Μπόντε".

Έτσι αναλογικά στη θέση 0,4 είναι η θέση απόσταση του Ερμή από τον Ήλιο, στη θέση 0,7 η Αφροδίτη, στη θέση 1,0 (μονάδα του νόμου) η Γη, που αντιστοιχεί σε 150 εκατομμύρια χιλιόμετρα, ενώ στις θέσεις 1,6, 5,2 και 10,0 αντιστοιχούν κατά σειρά οι αποστάσεις του Άρη, του Δία και του Κρόνου.

Σύμφωνα με τον Νόμο ή  Κανόνα αυτόν τα παραπάνω αποδίδονται αναλυτικά στον ακόλουθο πρακτικό πίνακα:

..0 + 4 : 10 = **0,4** Ερμής
..3 + 4 : 10 = **0,7** Αφροδίτη
..6 + 4 : 10 = **1,0** Γη
.12 + 4 : 10 = **1,6** Άρης
.24 + 4 : 10 = **2,8** --κενό-- (αστεροειδείς)
.48 + 4 : 10 = **5,2** Δίας
.96 + 4 : 10 = **10,0** Κρόνος
192 + 4 : 10 = **19,6** Ουρανός
384 + 4 : 10 = **38,8** Ποσειδώνας(δεν συμφωνεί με την πραγματική)

## Σημειώσεις
Οι αποστάσεις των πλανητών με τον Κανόνα, συμφωνούν με τις πραγματικές εκτός εκείνης του Ποσειδώνα.
 
Επίσης στην απόσταση των **2,8** αστρονομικών μονάδων δεν ήταν γνωστός κανένας πλανήτης, ούτε ήταν γνωστοί οι αστεροειδείς, αλλά και ούτε πέρα από τον Κρόνο άλλοι πλανήτες. Όμως στις 1 Ιανουαρίου του 1801 ανακαλύφθηκε εκεί τελείως τυχαία ο πρώτος "μικρός πλανήτης" η 1 Δήμητρα, την ανακάλυψη της οποίας ακολούθησε η ανακάλυψη και άλλων σωμάτων, τα οποία σήμερα είναι γνωστά ως αστεροειδείς της κύριας ζώνης, που πιστεύεται πλέον ότι προήλθαν από θρυμματισμό κάποιου άλλου άγνωστου πλανήτη.

Ο Νόμος αυτός είναι γνωστός ακόμη και με την επωνυμία "Σειρά του Μπόντε". Επίσης, επειδή  διατυπώθηκε ταυτόχρονα και από τον αστρονόμο Τίτιους, φέρεται και με το όνομα "Νόμος Μπόντε-Τίτιους".

## Παρατηρήσεις
Ποια είναι η φυσική αιτία που ερμηνεύει τις σχέσεις των αριθμών της σειράς Μπόντε, που αναμφισβήτητα είναι εμπειρική, με τις πραγματικές αποστάσεις των πλανητών από τον Ήλιο, μέχρι σήμερα δεν έχει εξακριβωθεί. Το 1949 ο αστρονόμος Βαϊτσέκερ διατύπωσε μία άποψη που όμως είναι πολύ θεωρητική, έχοντας σχέση με την κοσμογονία, χωρίς ιδιαίτερη σαφήνεια.

* Για τις πραγματικές αποστάσεις των Πλανητών δείτε αστρονομική μονάδα.

Κατηγορία:Πλανήτες
Κατηγορία:Νόμοι Πλανητικού Συστήματος
Γιγαντισμός

Ο **γιγαντισμός** είναι πάθηση που σχετίζεται με υπερβολικό ύψος και μεγέθυνση των αδένων του οργανισμού. Υπεύθυνη για αυτήν την κατάσταση είναι η υπερέκκριση της αυξητικής ορμόνης από τα Σωματοτροπινώματα (σωματοτρόπα αδενώματα). Ο όρος είναι σχετικός και με αυτόν της **[[Μεγαλακρία|μεγαλακρίας]]**.

## Παθογένεια
Τα Σωματοτροπινώματα είναι καλοήθεις όγκοι που βρίσκονται στην πρόσθια υπόφυση του εγκεφάλου. Αυτά εκκρίνουν αυξητική ορμόνη (Σωματοτροπίνη) σε υπερβολικό βαθμό. Όταν σε ένα παιδί (που δεν έχει περάσει την εφηβική ηλικία) αναπτύσσεται ένα Σωματοτροπίνωμα, τότε η αυξημένη ποσότητα Αυξητικής Ορμόνης προκαλεί εντυπωσιακές αλλαγές στην εξέλιξή του, οδηγώντας ακόμη και σε ύψος πάνω από 2,20 μέτρα. Αντίθετα, όταν ένα τέτοιο αδένωμα αρχίζει να εκκρίνει την ορμόνη αφού έχει επιτευχθεί το τελικό ύψος (σε έναν ενήλικα), τότε οι διαφορές είναι εντοπισμένες και μπορούν να παρατηρηθούν ευκρινέστερα μετά από μελέτη μιας παλαιότερης φωτογραφίας του ασθενούς (τα πιο χαρακτηριστικά σημεία που συνήθως εντοπίζονται είναι η μεγέθυνση της γλώσσας και των υπερόφρυων τόξων και η αύξηση της διαμέτρου των δακτύλων).

## Συμπτώματα
Οι ασθενείς που πάσχουν από γιγαντισμό εμφανίζουν ασυνήθη εξωτερικά χαρακτηριστικά: πολύ τραχέα οστά προσώπου, αύξηση της περιμέτρου της κεφαλής, παχιά μύτη και μεγάλη ανάπτυξη της κάτω γνάθου. Το πρόσωπο αυτών των ασθενών θεωρείται χαρακτηριστικό της νόσου και έχει καθιερωθεί να λέγεται **"γιγαντικό προσωπείο"**.

Εκτός από τις αλλαγές στο πρόσωπα, τα οργανικά προβλήματα είναι σοβαρότερα: μυοσκελετικά και νευρολογικά προβλήματα, όπως παραισθήσεις, κεφαλαλγίες, αρθραλγίες και αδυναμία των μυών. Άλλες, όχι πολύ σπάνιες, επιπλοκές είναι: υπέρταση, υπερμεγέθης αριστερή κοιλία της καρδιάς, μεγέθυνση των σπλάγχνων.

Οι πάσχοντες από Γιγαντισμό θεωρείται πιθανότερο απ' ό, τι ο γενικός πληθυσμός, να έχουν αυξημένη θνησιμότητα από νοσήματα του καρδιαγγειακού ή του αναπνευστικού συστήματος και του εγκεφάλου. Έχουν επίσης, αυξημένη προδιάθεση για να εμφανίσουν Σακχαρώδη Διαβήτη ή Νεφρολιθίαση και σεξουαλική δυσλειτουργία.

## Αντιμετώπιση
Η θεραπεία είναι δύσκολη και πολύπλοκη και αποσκοπεί κυρίως στο να συγκρατήσει την ανεξέλεγκτη εξέλιξη της ασθένειας. Σήμερα εφαρμόζεται η χειρουργική διασφηνοειδής αφαίρεση της υπόφυσης σε συνδυασμό με ακτινοθεραπεία. Φαρμακολογικά χορηγούνται ορμόνες που αντιστρατεύονται τη δράση της αυξητικής ορμόνης.

## Κοινωνική ένταξη
Η ένταξη στην κοινωνία για ένα άτομο με τα υπερμεγέθη χαρακτηριστικά του γιγαντισμού δεν είναι εύκολη. Μελέτες έχουν δείξει ότι το μεγαλύτερο ποσοστό των πασχόντων από γιγαντισμό, για να καλύψουν τα έξοδά τους, ασχολούνται επαγγελματικά κυρίως με το μπάσκετ και την ηθοποιία.

## Περαιτέρω διάβασμα
* Μεγαλακρία

## Πηγές
* Davidson's "*Παθολογία*", ιατρικές εκδόσεις Π.Χ.Πασχαλίδης, 19η έκδοση, 2005.
* McPhee, "*Παθολογική φυσιολογία*", ιατρικές εκδόσεις Λίτσας, 2η έκδοση, 2000. ISBN 960-372-035-6

Κατηγορία:Παθήσεις του ενδοκρινικού συστήματος
Κατηγορία:Σπάνιες ασθένειες
Κατηγορία:Σκελετικές παθήσεις
Καρμέντα

Η **Καρμέντα** ή αλλιώς με το Ελληνικό της όνομα "Νικοστράτη" με καταγωγή από Αρκαδία και με υιό τον Εύανδρο,ήταν θεά-Νύμφη της ρωμαϊκής μυθολογίας και μία από τις τέσσερις Καμένες.

Ήταν η προστάτιδα του τοκετού, των μητέρων, των μικρών παιδιών και των μαιών. Οι αρχαίοι Ρωμαίοι πίστευαν ότι αυτή εφεύρε το λατινικό αλφάβητο. Ήταν μητέρα του Εύανδρου που εποίκισε τον Παλατίνο λόφο της Ρώμης. Το ιερό της ήταν δίπλα στην πύλη *Καρμένταλις* της αρχαίας Ρώμης. Προς τιμή της στην αρχαία Ρώμη γινόταν αρχαία γιορτή από τις 11 έως τις 15 Ιανουαρίου, τα Καρμεντάλια.

Στην ελληνική μυθολογία ταυτίζεται με τη νύμφη Θέτιδα.

## Πηγές
* Οβίδιος, *Fasti* i.461-542
* Servius, *In Aeneida* viii.51
* Solinus, *Collectanea rerum memorabilium* i.10, 13
* Pierre Grimal, *The Dictionary of Classical Mythology*,σελ. 89, λ. "Carmenta"

## Εξωτερικοί σύνδεσμοι
* Ρωμαϊκή μυθολογία (αγγλικά)
* Κατάλογος Ρωμαίων θεών (αγγλικά)
* Carmenta was the goddess of childbirth
* CARMENTA article In Roman mythology
* Ιστοσελίδα με βιογραφίες ελληνορωμαϊκής μυθολογίας (αγγλικά), τόμος 1, σελ. 183

Κατηγορία:Νύμφες της ρωμαϊκής μυθολογίας
Κατηγορία:Θεότητες του χρόνου και της μοίρας
Κατηγορία:Θεότητες-προστάτες των παιδιών
Όσκαρ Κρίνο

Ο **Όσκαρ Κρίνο** είναι παλαίμαχος ποδοσφαιριστής και πρώην διεθνής με την Εθνική Αυστραλίας, αργεντίνικης καταγωγής.

Γεννήθηκε στις 9 Αυγούστου του 1962 στο Μπουένος Άιρες και αγωνίστηκε στις αυστραλιανές Brunswick Juventus , Ελλάς Μελβούρνης, Footscray JUST και Πρέστον ενώ φορέσε επίσης την φανέλα της Ανόρθωσης και της Τουνγκ Σινγκ του Χονγκ Κονγκ. Στην Αυστραλία θεωρείται ένας απο τους καλύτερους μέσους της γενιάς του.

Με την Εθνική Αυστραλίας αγωνίστηκε 70 φορές και πέτυχε 12 τέρματα.

## Εξωτερικοί σύνδεσμοι

* http://www.ozfootball.net/ark/Players/C/CR.html - Στατιστικά

Κατηγορία:Ποδοσφαιριστές Ανόρθωσης
Κατηγορία:Αυστραλοί ποδοσφαιριστές
Κατηγορία:Αργεντινοί ποδοσφαιριστές
Κατηγορία:Μέσοι ποδοσφαιριστές
Κατηγορία:Ποδοσφαιριστές Εθνικής Αυστραλίας Κ20
Κατηγορία:Ποδοσφαιριστές ολυμπιακής ομάδας Αυστραλίας
Κατηγορία:Ποδοσφαιριστές Εθνικής Αυστραλίας
Κατηγορία:Ποδοσφαιριστές Σάουθ Μέλμπουρν ΦΚ
Κατηγορία:Ποδοσφαιριστές Πρέστον Λάιονς
Κατηγορία:Ποδοσφαιριστές Φουτσκρέι ΓΓΣΤ
Κατηγορία:Ποδοσφαιριστές Α΄ κατηγορίας Κύπρου
Λίμπερα (μυθολογία)

Η **Λίμπερα** ήταν πρώιμη θεά της ρωμαϊκής μυθολογίας.

Ήταν κόρη του Λίμπερ και της Κέρες, στην Ελληνική μυθολογία ταυτιζόταν με την Περσεφόνη. Ήταν θεά της γονιμότητας και της γης. 

## Αναφορές
* Michael Jordon, Encyclopedia of Gods, Kyle Cathie Limited, 2002

Κατηγορία:Θεοί της Ρωμαϊκής μυθολογίας
Φλόρα (μυθολογία)

Η **Φλόρα** ήταν πρώιμη θεά της ρωμαϊκής μυθολογίας.
Ήταν η θεά των λουλουδιών και της άνοιξης. Κάθε χρόνο, από τις 28 Απριλίου ως τις 3 Μαΐου, γίνονταν προς τιμή της τα Φλοράλια, γιορτή που συμβόλιζε την ανανέωση του κύκλου της ζωής που σημειωνόταν με τον χορό και το πότισμα των λουλουδιών. Σύζυγος της ήταν ο Αίολος, θεός του ανέμου. Στην ελληνική μυθολογία ταυτιζόταν με τη Χλωρίδα.

* Ο αστεροειδής **[[8 Χλωρίς]]** (Flora), που ανακαλύφθηκε το 1847, πήρε το όνομά του από τη θεά αυτή των Ρωμαίων.


Αρχείο:Flora (Museum of Bordeaux).jpg|**Φλόρα** ή **Ήβη**Marie Louise Élisabeth Vigée-Lebrun
Αρχείο:L. Abbema Flora.jpg| **Φλόρα**Louise Abbéma 1913 
Αρχείο:Rembrandt Harmensz. van Rijn 051.jpg|Απεικόνιση της Φλόρα από τον Ρέπαρντ , 1634
Αρχείο:Rembrandt Harmensz. van Rijn 086.jpg|Πορταίτρο της Χλώρις από τον Ρέπαρντ 1635


## Αναφορές
* Ovid, Fasti V.193-212
* Macrobius, Saturnalia I.10.11-14
* Lactantius, Divinae institutions I.20.6-10

## Εξωτερικοί σύνδεσμοι

* The Obscure Goddess Online Directory: Flora

Κατηγορία:Θεοί της Ρωμαϊκής μυθολογίας
Σιδηροδρομικός Σταθμός Μυρκίνου

Ο **Σιδηροδρομικός Σταθμός Μυρκίνου** αποτελούσε σταθμό των Σιδηροδρόμων Ελληνικού Κράτους, επί της σιδηροδρομικής γραμμής Νέας Ζίχνης - Λιμένα Αμφίπολης, στη χιλιομετρική θέση 6,182 από τη Νέα Ζίχνη. Βρίσκεται στον σημερινό Δήμο Νέας Ζίχνης της Περιφερειακής Ενότητας Σερρών, δίπλα στο χωριό Μύρκινος, από το οποίο και πήρε την ονομασία του.

Εγκαινιάστηκε στις 5 Μαΐου 1940 και διέθετε πλευρική αποβάθρα. Έπαψε να λειτουργεί το 1957 μαζί με τη γραμμή Νέας Ζίχνης - Λιμένα Αμφίπολης, ενώ η γραμμή αποξηλώθηκε το 1969.

## Παραπομπές


Κατηγορία:Κλειστοί σιδηροδρομικοί σταθμοί στην Ελλάδα
Κατηγορία:Σιδηροδρομικοί σταθμοί στις Σέρρες
Κατηγορία:Σιδηροδρομικοί σταθμοί που εγκαινιάστηκαν το 1940
Παναγιώτης Καποδίστριας

Το ονοματεπώνυμο **Παναγιώτης Καποδίστριας** μπορεί να αναφέρεται στους:

* Παναγιώτη Καποδίστρια, ηθοποιό
* πατήρ Παναγιώτη Καποδίστρια, ποιητή, θεολόγο, δοκιμιογράφο και ιερέα

Κατηγορία:Αποσαφήνιση
Κυπριακό Μουσείο

Το **Κυπριακό Μουσείο** (γνωστό και ως **Αρχαιολογικό Μουσείο της Κύπρου**) είναι το παλαιότερο και μεγαλύτερο μουσείο αρχαιολογίας στην Κύπρο. Στεγάζει ευρήματα από τις πολυάριθμες ανασκαφές στο νησί. Βρίσκεται στην *οδό Μουσείου* στο κέντρο της Λευκωσίας. Η ιστορία του μουσείου είναι στενά συνδεδεμένη με την πορεία της σύγχρονης αρχαιολογίας (και το Τμήμα Αρχαιοτήτων) στην Κύπρο.

## Ιστορία
Το Κυπριακό Μουσείο ιδρύθηκε το 1882 κατά τη διάρκεια της Βρετανικής κατοχής του νησιού. Ώθηση στη δημιουργία του έδωσαν οι συχνές παράνομες ανασκαφές και εξαγωγές αρχαιοτήτων από το νησί. Οι πιο εκτεταμένες από αυτές είχαν πραγματοποιηθεί λίγα χρόνια νωρίτερα από τον Αμερικανό πρέσβη, *Luigi Palma di Cesnola*, ο οποίος είχε εξαγάγει πάνω από 35,000 αντικείμενα από το νησί, τα περισσότερα από τα οποία καταστράφηκαν κατά τη μεταφορά. Πολλά από τα σωζόμενα στοιχεία καταλήξανε στη συλλογή του νεοσυσταθέντος Μητροπολιτικού Μουσείου Τέχνης της Νέας Υόρκης και ευρίσκονται έως σήμερα στις αίθουσες Ελληνικής και Ρωμαϊκής τέχνης.

Το αρχικό μουσείο χρηματοδοτήθηκε από ιδιωτικές δωρεές και στεγάστηκε προσωρινά σε κυβερνητικά κτήρια. Μεταφέρθηκε σε ιδιόκτητες εγκαταστάσεις το 1889 στην οδό Βικτώριας εντός των μεσαιωνικών τειχών της πόλης. Η κατασκευή του σημερινού κτιρίου άρχισε το 1908. Ήταν σχεδιασμένο από τον αρχιτέκτονα Ν. Balano της Αρχαιολογικής Εταιρείας Αθηνών. Το 1961 ολοκληρώθηκε η δεύτερη φάση, στην οποία και παραμένει έως σήμερα.

## Μέλλον

Η συλλογή του μουσείου έχει ξεπεράσει κατά πολύ την χωρητικότητα των υπαρχόντων κτηρίων. Μόνο ένα μικρό κλάσμα είναι σε παρουσίαση στο κοινό. Μετά τις συνεχιζόμενες ανασκαφές και τα νέα ευρήματα, ένα νέο μουσείο ανεγείρεται και θα ονομάζεται Αρχαιολογικό Μουσείο Κύπρου. Θα ολοκληρωθεί το 2027.

## Παραπομπές


## Εξωτερικοί σύνδεσμοι
* 

Κατηγορία:Αρχαιολογικά μουσεία στην Κύπρο
Κατηγορία:Μουσεία στη Λευκωσία
Κυπρου
Μαλακόστρακα

Τα **μαλακόστρακα** (*Malacostraca*) είναι ομοταξία υδρόβιων καρκινοειδών οργανισμών που περιλαμβάνει τους αστακούς, τις γαρίδες, τα καβούρια και τις καραβίδες.

Το σώμα των υδροβίων αυτών οργανισμών σχηματίζει διάταξη από καριδοειδείς επιφάνειες (*caridoid facies*). Δηλαδή η σωματική διάταξη των παραπάνω οργανισμών παρουσιάζει έξι τμήματα στο κεφάλι, οκτώ στο θώρακα, και έξι στη κοιλιά. Τα ζώα αυτά εκτός από το μαλακό κέλυφος που φέρουν από το οποίο και χαρακτηρίζονται έχουν επίσης σύνθετα μάτια με μίσχο, νηκτικά πόδια στη κοιλιά και ουριαίο πτερύγιο, που μερική εξαίρεση στην ομάδα αυτών παρουσιάζει ο κάβουρας.

## Δείτε σχετικά
* Δεκάποδα
*Κατάλογος ελληνικών αλιευμάτων

## Εξωτερικοί σύνδεσμοι
*
Δημοκρατικό Κόμμα (Ιταλία)

Το **Δημοκρατικό Κόμμα** (ιταλικά: *Partito Democratico, συντ.: *'PD**') είναι ένα σοσιαλδημοκρατικό πολιτικό κόμμα της Ιταλίας που ιδρύθηκε στις 14 Οκτωβρίου 2007. Γενικός Γραμματέας του κόμματος είναι η Έλι Σλάιν.

Αποτελεί συνέχεια του συνασπισμού της Ελιάς, που δημιουργήθηκε το 1995 από ένα σύνολο κομμάτων της σοσιαλδημοκρατίας, του δημοκρατικού σοσιαλισμού,της χριστιανοδημοκρατίας, του φιλελευθερισμού και της οικολογίας.

Η ίδρυση του κόμματος, πραγματοποιήθηκε μέσω ανοιχτών εκλογών που διενεργήθηκαν για την εκλογή του γενικού γραμματέα του κόμματος και Συντακτικής Συνέλευσης. Γενικός γραμματέας του κόμματος εξελέγη ο τότε δήμαρχος της Ρώμης Βάλτερ Βελτρόνι και αναπληρωτής του ο Ντάριο Φραντσεσκίνι. Ο Ρομάνο Πρόντι δημιουργός του συνασπισμού της Ελιάς και πρώην πρωθυπουργός, υπήρξε ο πρόεδρος του κόμματος έως τις 16 Απριλίου 2008 οπότε και παραιτήθηκε.

## Εκλογή γενικού γραμματέα

Στις 14 Οκτωβρίου 2007 διεξήχθησαν εκλογές με ελεύθερη συμμετοχή για όλους τους Ιταλούς πολίτες άνω των 16 ετών και τους μη-ιταλούς νόμιμους κατοίκους και συμμετείχαν στην εκλογή περισσότεροι από 3.500.000 άτομα. Γενικός γραμματέας εξελέγη με το συντριπτικό 75% ο Βάλτερ Βελτρόνι, νικώντας την τότε υπουργό Υγείας Ρόζι Μπίντι που έλαβε 13% των ψήφων περίπου.

Ο Βελτρόνι αναγνωρίστηκε επίσημα γενικός γραμματέας του Κόμματος στις 28 Οκτωβρίου 2007 στο ιδρυτικό συνέδριο που έγινε στο Μιλάνο. Στις 21 Νοεμβρίου έγινε γνωστό και το έμβλημα του κόμματος που απεικονίζει το όνομα (PD) με χρώματα που θυμίζουν την τρίχρωμη ιταλική σημαία (πράσινο, λευκό και κόκκινο) και ένα κλαδί ελιάς, ιστορικό σύμβολο του συνασπισμού της Ελιάς. Τα χρώματα στο έμβλημα του κόμματος συμβολίζουν τις οικολογικές και σοσιαλιστικές-φιλελεύθερες απόψεις που το Δημοκρατικό Κόμμα εκφράζει (πράσινο), την Καθολική Χριστιανική αλληλεγγύη (άσπρο) και τις σοσιαλιστικές και σοσιαλδημοκρατικές παραδόσεις.

## Αποτελέσματα εκλογών
### Ιταλικό Κοινοβούλιο

### Ευρωπαϊκό Κοινοβούλιο

## Παραπομπές


Κατηγορία:Ιταλικά πολιτικά κόμματα
Κατηγορία:Σοσιαλδημοκρατικά κόμματα
Συνθήκη Σόφιας (1904)

Η **Συνθήκη Σόφιας (1904)** συνάφθηκε μεταξύ Βουλγαρίας και Οθωμανικής Αυτοκρατορίας στη Σόφια στις 8 Απριλίου του 1904.

Κύριος στόχος της συνθήκης αυτής, όπως υποστηρίζουν πολλοί ιστορικοί, ήταν η προσπάθεια της Βουλγαρίας ν΄ αναβιώσει την πολιτική του Στέφαν Σταμπολόφ (προηγούμενου πρωθυπουργού Βουλγαρίας, που είχε δολοφονηθεί από τους πολιτικούς του αντιπάλους) σε μια νέα προσέγγιση με τον Σουλτάνο.

## Κύρια θέματα
Σύμφωνα μ΄ αυτή τη συνθήκη συνομολογήθηκε εκ μέρους της Βουλγαρίας η απαγόρευση σχηματισμών και διάλυση υφισταμένων ομάδων κομιτατζήδων που δρούσαν επί βουλγαρικού εδάφους με ενδεχόμενη τιμωρία τους καθώς και απαγόρευση αποστολής πολεμοφοδίων από τη Βουλγαρία σε άλλες ομάδες που κινούνταν στον ευρωπαϊκό χώρο της Οθωμανικής Αυτοκρατορίας. 
Επίσης εκ μέρους της Οθωμ. Αυτοκρατορίας αναλήφθηκε η υποχρέωση της πιστής εφαρμογής των μεταρρυθμίσεων που προβλέπονταν στο Πρόγραμμα Μυρστέγκ (3 Οκτωβρίου 1903), τη χορήγηση αμνηστείας στους Βουλγάρους κρατούμενους με την κατηγορία της συμμετοχής σε επαναστατικό κίνημα του θέρους του 1903, καθώς επίσης την από ξηράς και θαλάσσης "διευκόλυνση" των βουλγαρικών εισαγωγών, όπως και τη δυνατότητα διορισμού Βουλγάρων σε διοικητικές θέσεις της Οθωμανικής Αυτοκρατορίας.

## Παρατηρήσεις
Η συμφωνία αυτή εμφανίσθηκε τότε ως "αμφοτεροβαρής" με εξασφάλιση ίσου κέρδους των συμβαλλομένων μερών. Στην πραγματικότητα όμως και επί της ουσίας ήταν ετεροβαρής εξασφαλίζοντας στη βουλγαρική Ηγεμονία περισσότερο κέρδος παρά στην Οθωμανική Αυτοκρατορία. Συγκεκριμένα στη διάρκεια της προθεσμίας που προβλέπονταν η οθωμανική κυβέρνηση να εκτελέσει τις υποχρεώσεις της δεν υπήρχε αμφιβολία ότι η βουλγαρική κυβέρνηση ίσως και ν΄ απείχε από κάθε ενίσχυση ή ενθάρρυνση εθνικιστικών οργανώσεων της Σόφιας, και να τηρούσε έτσι τη νόμιμη στάση έναντι της άλλης πλευράς. 
Από της εκτέλεσης όμως των όρων εκ μέρους της Πύλης δεν προβλέπονταν καμία κύρωση που να δεσμεύει στη συνέχεια τη βουλγαρική κυβέρνηση στην τήρηση των υποχρεώσεων που είχε αναλάβει. Έτσι μετά την κάρπωση και την εξασφάλιση των συνομολογημένων πλεονεκτημάτων της συμφωνίας, θα μπορούσε η Βουλγαρία να συνεχίσει με τα ίδια μέσα του παρελθόντος την προαγωγή των συμφερόντων της στα Βιλαέτια της Μακεδονίας και του Κοσσυφοπεδίου.

Γεγονός πάντως ήταν πως σχεδόν αμέσως μετά την υπογραφή της, η συνθήκη αυτή αθετείται και η δράση των βουλγαρικών συμμοριών εντάθηκε ακόμη περισσότερο στα παραπάνω βιλαέτια στη διάρκεια του θέρους του ίδιου έτους.

## Πηγές
*Ν. Βλάχου "Το Μακεδονικό ως φάσις του Ανατ. Ζητήματος" σ.313-314
*Δ. Ζάγκλη "Η Μακεδονία του Αιγαίου" σ.285
*Χαραλ. Νικολάου "Διεθνείς Συνθήκες" σ.178

Κατηγορία:Α΄ Βαλκανικός Πόλεμος
Κατηγορία:Ιστορία της Βουλγαρίας
Σοφιας 1904
Σοφια 1904
Στέφαν Σταμπολόφ

Ο **Στέφαν Νικόλοφ Σταμπολόφ**  (, 1854-1895) ήταν Βούλγαρος πολιτικός που διετέλεσε και Πρωθυπουργός.

Μετά την παραίτηση του Αλέξανδρου Βάτεμπεργκ, ηγήθηκε της αντιρωσικής πολιτικής μερίδας και το 1887 σχημάτισε κυβέρνηση. Εργάσθηκε ιδιαίτερα στην ανάδειξη και εκλογή του Βασιλέως Φερδινάνδου, του Οίκου Σαξονίας-Κόμπουργκ, ως ηγεμόνα της Βουλγαρίας. Ο Σταμπολόφ κυβέρνησε επί οκτώ συνεχή έτη, όπου το 1895, δολοφονήθηκε από τους πολιτικούς του αντιπάλους.

## Σχέσεις με την Ελλάδα
Ο πρώτος που οραματίστηκε μια συμμαχία των χριστιανικών κρατών του Αίμου κατά της Οθωμανικής Αυτοκρατορίας, ήταν ο Έλληνας πρωθυπουργός Χαρίλαος Τρικούπης (1890), ο οποίος επισκέφτηκε γι' αυτόν ακριβώς το λόγο τον Σταμπολόφ το 1891 στη Σόφια. Μόλις την επομένη όμως της αναχώρησης του Έλληνα πρωθυπουργού, ο Σταμπολόφ έσπευσε στη Κωνσταντινούπολη, ζητώντας ακρόαση από τον Σουλτάνο, προκειμένου να του μεταφέρει την ελληνική πρόταση ως «μεγάλη είδηση». Έτσι θα τύχαινε ευμενέστερες παροχές, με συνέπεια να δημιουργηθεί έντονο διπλωματικό θέμα κατά της Ελλάδος.

Αργότερα, το όραμα εκείνο το πέτυχε ο Ε. Βενιζέλος, μετά και από τη διπλωματική παρουσία του τότε διαδόχου Κωνσταντίνου στη Σόφια, εκπροσωπώντας επίσημα την Ελλάδα, στις εορτές προς τιμή του διαδόχου της Βουλγαρίας Μπόρις (Φεβρουάριος του 1912).

## Παραπομπές


## Πηγές
* *Νεώτερον Εγκυκλοπαιδικό Λεξικόν Ηλίου*, τόμ. 17ος, σελ. 212.
* ''Χαραλ. Νικολάου, «Διεθνείς Συνθήκες», σελ. 198.

Κατηγορία:Πρωθυπουργοί της Βουλγαρίας
σταμπολοφ στεφαν
Κατηγορία:Βούλγαροι δημοσιογράφοι
Κατηγορία:Βούλγαροι ποιητές
Μεγαλακρία

Η **μεγαλακρία** ή **ακρομεγαλία** είναι πάθηση των ενηλίκων που προκαλείται από τη, σε υπερβολικό βαθμό, έκκριση της αυξητικής ορμόνης. Η ορμόνη προέρχεται από τα σωματοτρόπα αδενώματα του εγκεφάλου, που είναι καλοήθεις όγκοι οι οποίοι αναπτύσσονται στην πρόσθια υπόφυση.

## Ορολογία
Η ετυμολογία του όρου προέρχεται από τις λέξεις: "μεγάλος" + "άκρος", και σημαίνει μεγέθυνση των άκρων (δηλαδή των χεριών, των ποδιών, αλλά και του προσώπου). Ο αγγλικός όρος *acromegaly* είναι ένα γλωσσικό δάνειο από την ελληνική γλώσσα.

## Σχέση με γιγαντισμό
Από την ετυμολογία του όρου διαπιστώνεται και η σχέση με τον γιγαντισμό: Όταν ένα σωματοτρόπο αδένωμα αναπτυχθεί σε ένα παιδί (που δεν έχει περάσει την εφηβική ηλικία), τότε η νόσος που προκαλείται λέγεται "γιγαντισμός" και προκαλεί πολύ πιο εντυπωσιακές εξωτερικές αλλαγές. Αντίθετα, όταν ένα τέτοιο αδένωμα αρχίζει να εκκρίνει την ορμόνη αφού έχει επιτευχθεί το τελικό ύψος (σε έναν ενήλικα), τότε οι διαφορές είναι εντοπισμένες και προκαλούν τη *μεγαλακρία*. Σε αυτήν την περίπτωση, τη διάγνωση βοηθά η μελέτη μιας παλαιότερης φωτογραφίας του ασθενούς (τα πιο χαρακτηριστικά σημεία που συνήθως εντοπίζονται είναι η μεγέθυνση της γλώσσας και των υπερόφρυων τόξων και η αύξηση της διαμέτρου των δακτύλων).

Τα συμπτώματα της πάθησης και η αντιμετώπισή της μοιάζουν με αυτά του γιγαντισμού. Ωστόσο, στην μεγαλακρία οι αλλαγές είναι λιγότερο εμφανείς και το ύψος του ατόμου δεν αυξάνει.

## Πηγές
*McPhee, "*Παθολογική φυσιολογία*", ιατρικές εκδόσεις Λίτσας, 2η έκδοση, 2000. ISBN 960-372-035-6

Κατηγορία:Παθήσεις του ενδοκρινικού συστήματος
Ποταμόπλοιο

thumb|200px|Ποταμόπλοιο
thumb|right|200px|Επιβατηγό ποταμόπλοιο στο Αμβούργο
Το **ποταμόπλοιο** είναι ένας ιδιαίτερος ναυπηγικός τύπος πλοίου προορισμένου να εκτελεί ταξίδια σε ποτάμια. Πρόκειται για πλοίο  πλατύ με μικρό βύθισμα, χωρίς καρίνα, που χρησιμοποιείται για μεταφορές μέσα σε ποτάμια, εκεί όπου τα κανονικά πλωτά δεν μπορούν να ταξιδέψουν λόγου βάθους. Η κίνηση των ποταμόπλοιων γίνεται με μηχανές κυρίως, αλλά μερικές φορές και με ρυμούλκηση ή πρόωση από άλλα πλωτά, οπότε το σκάφος ονομάζεται απλώς ποταμοφορτηγίδα.

Στην κεντρική Ευρώπη υπάρχει ένα μεγάλο δίκτυο από πλεύσιμα ποτάμια και κανάλια  και το ποταμόπλοιο αποτελεί ένα σημαντικό μεταφορικό μέσον. Σε τροπικά δάση το ποτάμι είναι πολλές φορές ο μοναδικός τρόπος για την μεταφορά εμπορευμάτων, όπως στο Κογκό η παλαιότερα στον Αμαζόνιο.

τα ποταμόπλοια φτιάχτηκαν αρχικά για καθαρά εμπορικούς λογους στην ΑΊγυπτο λόγω του ποταμού Νείλου. 

## Εξωτερικοί σύνδεσμοι
* 
* 

Κατηγορία:Τύποι πλοίων
Κωνσταντίνος Οικονομίδης

Ο **Κωνσταντίνος Οικονομίδης** (2 Νοεμβρίου 1977) είναι Έλληνας αντισφαιριστής. 

Γεννήθηκε στη Θεσσαλονίκη. Έπαιξε στο κυρίως ταμπλό ενός τουρνουά Γκραν Σλάμ για πρώτη φορά στο Γουίμπλεντον το 2002, όπου έχασε στον 1ο γύρο σε αγώνα των 5 σετ. Το 2007, κέρδισε στον 1ο γύρο του Ρολάν Γκαρός, τον Αυστραλό, Κρις Γκουτσιόνε ενώ στη συνέχεια ηττήθηκε από τον Ισπανό, Τόμι Ρομπρέδο.

Το 2008, κατέκτησε τίτλο στο διπλό του τουρνουά τσάλεντζερ του Βελιγραδίου, με συμπαίκτη τον Φλάβιο Τσίπολα. Ήταν φιναλίστ στο τουρνουά τσάλεντζερ της Αθήνας με συμπαίκτη τον Αλέξανδρο Γιακούποβιτς ενώ είχε και έναν ημιτελικό στο τουρνουά του Λας Βέγκας με συμπαίκτη τον Μάρκο Παγδατή.

Υπήρξε ο Έλληνας παίκτης με την δεύτερη υψηλότερη θέση στην παγκόσμια κατάταξη στην ιστορία της ελληνικής αντισφαίρισης ανδρών, μετά τον Νικόλα Καλογερόπουλο, έχοντας φτάσει το Νο 112, τον Φεβρουάριο του 2007, μέχρι που τους ξεπέρασε και τους δύο το 2017 ο Στέφανος Τσιτσιπάς. 

## Τίτλοι στο μονό

## Γκραν Σλαμ

## Παραπομπές


Κατηγορία:Έλληνες αθλητές της αντισφαίρισης
Κατηγορία:Αθλητές του ΟΑ Θεσσαλονίκης
Κατηγορία:Έλληνες αντισφαιριστές στους Θερινούς Ολυμπιακούς Αγώνες
Κατηγορία:Έλληνες Μεσογειονίκες
Κατηγορία:Αθλητές της αντισφαίρισης στους Θερινούς Ολυμπιακούς Αγώνες 2004
Κολπάδα

Η **κολπάδα** είναι εύχρηστο αλιευτικό εργαλείο με το οποίο πιάνονται τα χταπόδια.
Αποτελείται από ένα κομμάτι αλυσίδας, ανοξείδωτης ή γαλβανιζέ, μήκους 50-70 εκατοστών, στην οποία κατά μήκος είναι στερεωμένα 5 με 7 μέταλλα σε σχήμα ψαριού. Στο άκρο από το κάθε ψαράκι υπάρχει στερεωμένη από μια μικρή σαλαγκιά.
Τα ψεύτικα αυτά ψαράκια δένονται σε μια πετονιά 100 χιλιοστών, η οποία διαπερνά κατά μήκος την αλυσίδα, ανά δέκα εκατοστά.
Η χρησιμότητα της αλυσίδας είναι σημαντική για να μη μπλεχτεί το χταπόδι με την πετονιά, όπως επίσης και να ακούγεται όταν σέρνεται στον βυθό της θάλασσας. Ο ήχος και το λαμπύρισμα των ψεύτικων ψαριών θα προσελκύσει ακόμα και από μακριά το χταπόδι.

Η καλύτερη κολπάδα γίνεται με αέρα έως 3 μποφόρ, χωρίς τη λειτουργία της μηχανής του σκάφους. Αφού δεθεί με μια στριφταροπαραμάνα βαρέως τύπου σε μια χοντρή πετονιά, συνήθως 100 χιλιοστών, αφήνεται να πέσει στον βυθό. Μόλις πατώσει, πρέπει να κινείται η πετονιά σιγά-σιγά, πάνω-κάτω, καθώς η αλυσίδα σέρνεται στον βυθό της θάλασσας. Το χταπόδι βλέπει τα ψαράκια σαν κοπάδι που κινείται και επιτίθεται. Μόλις το χταπόδι πιαστεί, ανεβάζουμε σιγά σιγά την κολπάδα και χρησιμοποιώντας μια απόχη το ανεβάζουμε στη βάρκα.

Κολπαδα
Βασιλική Ανδρίτσου

Η **Βασιλική Ανδρίτσου** (Αμφιάλη, Πειραιάς, 16 Οκτωβρίου, 1972 ) είναι Ελληνίδα κωμική ηθοποιός της τηλεόρασης, του θεάτρου και του κινηματογράφου.

## Βιογραφία
Πέρασε τα χρόνια του δημοτικού στο Γουδή ενώ τα χρόνια του Γυμνασίου και του Λυκείου στη Γλυφάδα.

Φοίτησε ένα χρόνο στη Θεολογική Σχολή αλλά την εγκατέλειψε για να γίνει ηθοποιός. Σπούδασε Υποκριτική στη Δραματική Σχολή Βεάκη. Ο πατέρας της είχε σπουδάσει υποκριτική αλλά δεν άσκησε ποτέ το επάγγελμα καθώς όντας ο μεγαλύτερος από πέντε αδέρφια, έπρεπε να δουλέψει για να βοηθήσει την οικογένεια.

Πρωτοεμφανίστηκε στο Θέατρο Διονύσια παίζοντας στην παράσταση "Φιλουμένα Μαρτουράνο" που ανέβασε ο θίασος Σμαρούλας Γιούλη, το 1996. Έγινε ευρέως γνωστή από τηλεοπτικές σειρές στις οποίες πρωταγωνίστησε αλλά έχει σκηνοθετήσει και κάποιες θεατρικές παραστάσεις.

## Παραπομπές

* https://web.archive.org/web/20120123002429/http://www.megatv.com/vasiliades/default.asp?catid=26051&subid=2&pubid=28249704
* https://web.archive.org/web/20110209155401/http://www.megatv.com/polikatikia/default.asp?catid=20197&subid=2&pubid=13471752

Κατηγορία:Ελληνίδες ηθοποιοί τηλεόρασης
Κατηγορία:Ελληνίδες ηθοποιοί θεάτρου
Κατηγορία:Ελληνίδες ηθοποιοί κινηματογράφου
Τράπεζα Κύπρου

Η **Τράπεζα Κύπρου** είναι κυπριακό χρηματοπιστωτικό ίδρυμα με έδρα τη Λευκωσία. Ιδρύθηκε το 1899 και αποτελεί έναν από τους μεγαλύτερους χρηματοοικονομικούς οργανισμούς στην Κύπρο. Προσφέρει μια γκάμα χρηματοοικονομικών προϊόντων και υπηρεσιών που περιλαμβάνει τραπεζικές υπηρεσίες, χρηματοδοτήσεις, φάκτορινγκ, επενδυτικές υπηρεσίες, διαχείριση κεφαλαίων και ασφάλειες γενικού κλάδου και ζωής. 

## Ιστορία

Η εταιρεία ξεκίνησε ως το *Ταμιευτήριο η Λευκωσία* το 1899. Μετατράπηκε σε δημόσια εταιρεία το 1912 και μετονομάστηκε σε  *Τράπεζα Κύπρου*. Στις 30 Ιουνίου 2023, το Συγκρότημα Τράπεζας Κύπρου λειτουργούσε μέσω 58 καταστημάτων στην Κύπρο, εκ των οποίων τα 3 λειτουργούσαν ως θυρίδες και με 2.847 υπαλλήλους διεθνώς. Στις 30 Ιουνίου 2023, το σύνολο των περιουσιακών της στοιχείων ανερχόταν σε €25,7 δις και τα ίδια κεφάλαιά της σε €2,2 δις.

Οι μετοχές της Τράπεζας είναι εισηγμένες στο Χρηματιστήριο Αξιών Κύπρου (ΧΑΚ), στο Χρηματιστήριο Αθηνών (ΧΑΑ) και στο Χρηματιστήριο του Λονδίνου. Οι μεγαλύτεροι μέτοχοί της (2024) είναι:

* Lamesa Investments (Βικτόρ Βεξελμπέργκ) 9,27%
* CarVal Investors 9,07%
* Senvest Management 8,59%
* Caius Capital 5,58%
* Ευρωπαϊκή Τράπεζα Ανασυγκρότησης και Ανάπτυξης (EBRD) 5,02%
* Λαϊκή Τράπεζα, υπό ειδική εκκαθάριση, 4,81%

## Βραβεία
**World's Best Digital Banks Awards 2023**

Πέντε ξεχωριστές διακρίσεις απέσπασε η Τράπεζα Κύπρου στα World's Best Digital Banks Awards 2023 (Global Finance).

* The Best Consumer Digital Bank in Cyprus for 2023
* The Best Consumer Mobile Banking App in Cyprus for 2023
* The Best in Consumer Lending in Cyprus for 2023
* The Best Corporate/Institutional Digital Bank in Cyprus for 2023
* The Best Corporate Innovation and Transformation in Cyprus for 2023
**Euromoney Awards 2023: Καλύτερη Τράπεζα για 8η χρονιά η Τράπεζα Κύπρου**

Για όγδοη χρονιά, η Τράπεζα Κύπρου βραβεύθηκε ως η καλύτερη Tράπεζα στην Κύπρο για το 2023. , στο πλαίσιο των βραβείων Awards for Excellence 2023 που διοργάνωσε το διεθνές, έγκριτο περιοδικό Euromoney. Το 2008 η Τράπεζα της Κύπρου ήταν ο αποδέκτης ενός *Ruban d'Honneur* για τη Στρατηγική Ανάπτυξη της Χρονιάς, ένα από τα Ευρωπαϊκά Βραβεία Επιχειρήσεων.

## Παραπομπές


## Εξωτερικοί σύνδεσμοι
* 

Κυπρου
Κυπρος
Κατηγορία:Εταιρίες εισηγμένες στο Χρηματιστήριο Αθηνών
Κανάκη

Στην ελληνική μυθολογία η **Κανάκη** ήταν εγγονή του Έλληνα, θυγατέρα του Θεσσαλού βασιλιά Αιόλου και της Εναρέτης. Αδέλφια της Κανάκης ήταν η Καλύκη, ο Μακαρέας ή Μάκαρ, η Αλκυόνη, η Άρνη, η Πεισιδίκη, η Περιμήλη, η Τανάγρα, ο Αθάμας, ο Κρηθέας, ο Δηιονέας, ο Περιήρης, ο Σαλμωνέας και ο Σίσυφος. Η Κανάκη ήταν ερωμένη του θεού Ποσειδώνα, από τον οποίο απέκτησε 5 γιους: τον Αλωέα, τον Εποπέα, τον Νιρέα, τον Οπλέα και τον Τρίοπα.

Η Κανάκη είχε ερωτευθεί τον αδελφό της Μακαρέα και όταν ο έρωτας αυτός έγινε ευρύτερα γνωστός, αυτοκτόνησε με το ξίφος που της έστειλε ο πατέρας τους. Σύμφωνα με τον Οβίδιο η Κανάκη είχε αποκτήσει και παιδί από τον αδελφό της, το οποίο πήρε η τροφός για να το εγκαταλείψει στο βουνό. Την ώρα όμως που το είχε τυλιγμένο μαζί με ιερά αντικείμενα ώστε να δίνει την εντύπωση ότι πήγαινε να τελέσει θυσία, το βρέφος έγινε αντιληπτό από τις φωνές του. Τότε ο Αίολος το πήρε και το πέταξε να το φάνε τα σκυλιά.

Ο μύθος του έρωτα της Κανάκης και του Μακαρέως έγιναν το θέμα της τραγωδίας του Ευριπίδη *«Αίολος»*.

## Παραπομπές


## Πηγή
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Κανακη
Κατηγορία:Μύθοι της ελληνικής μυθολογίας
Κάνδαλος

Στην Αρχαία ελληνική μυθολογία ο **Κάνδαλος** ένας από τους Ηλιάδαι ήταν γιος της Νύμφης Ρόδου και κάποιου ηλιακού θεού, είτε του Ηλίου (κατά τον Ελλάνικο), είτε του Απόλλωνα. Στην πρώτη (και πιο διαδεδομένη) εκδοχή, ο Κάνδαλος ήταν ένας από τους επτά Ηλιάδες, γιους του Ηλίου και της Ρόδου. Ο Κάνδαλος και οι αδελφοί του Τρίωψ, Μακαρεύς της Ρόδου και Ακτίς σκότωσαν τον αδελφό τους Τέναγη κι έτσι κατέφυγαν σε άλλα μέρη. Ο Κάνδαλος κατέφυγε στην Καρία.

## Παραπομπές



## Πηγές

*Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969
*Diodorus Siculus, The Library of History translated by Charles Henry Oldfather. Twelve volumes. Loeb Classical Library. Cambridge, Massachusetts: Harvard University Press; London: William Heinemann, Ltd. 1989. Vol. 3. Books 4.59–8.
*Diodorus Siculus, Bibliotheca Historica. Vol 1-2. Immanel Bekker. Ludwig Dindorf. Friedrich Vogel. in aedibus B. G. Teubneri. Leipzig. 1888-1890. 

Κανδαλος
Κανδαύλης

[thumb|right|250px|[Ουίλιαμ Έτυ|Ουίλλιαμ Έττυ (William Etty): "Ο Κανδαύλης, βασιλιάς της Λυδίας, επιδεικνύει κρυφά τη γυναίκα του στον Γύγη, καθώς αυτή πηγαίνει γυμνή στο κρεβάτι του" (1820, Πινακοθήκη Υόρκης, Αγγλία).]]

Στην ελληνική μυθολογία ο **Κανδαύλης** ήταν βασιλιάς της Λυδίας, γιος του Μήλη ή Μύρσου και για τον λόγο αυτό αποκαλούμενος συνήθως **Μυρσίλος**, ο «τελευταίος των Ηρακλειδών». Ο Κανδαύλης δολοφονήθηκε με τη συνέργεια τής συζύγου του από τον Γύγη, υπηρέτη του, που ο Κανδαύλης τον θεωρούσε πιστό. Στη συνέχεια ο Γύγης έγινε βασιλιάς της Λυδίας με σύζυγό του την πρώην σύζυγο του Κανδαύλη.

Στη μυθολογία των αρχαίων Λυδών, στη Μικρά Ασία, με το όνομα **Κανδαύλης** ήταν γνωστός ένας θεός, ο οποίος ταυτιζόταν ή τουλάχιστον παρομοιαζόταν προς τον θεό Ερμή ή προς τον ήρωα και ημίθεο Ηρακλή των αρχαίων Ελλήνων.

Η πρακτική της επίδειξης τής συντρόφου από τον σύντροφό της σε άλλους, έχει πάρει το όνομά της από τον Κανδαύλη, και ονομάζεται κανδαυλισμός (Candaulism) στη διεθνή βιβλιογραφία.

## Παραπομπές


## Πηγές

* Ἱστοριῶν πρώτη ἐπιγραφόμενη Κλειώ, Ηρόδοτος, 7.2. « ἦν Κανδαύλης, τὸν οἱ Ἕλληνές Μυρσίλον ὀνομάζουσι, τύραννος Σαρδίων, ἀπόγονος δὲ Ἀλκαίου τοῦ Ἡρακλέος ...» 
* Νικολάου Λωρέντη: «Λεξικόν των αρχαίων μυθολογικών, ιστορικών και γεωγραφικών κυρίων ονομάτων», τυπογρ. Αντ. Μπένκοτ, Βιέννη 1837
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969
* Νικολετσέα Γεωργία, Η γυναίκα στον Ηρόδοτο:Μυθοπλασία και Πραγματικότητα, εκδόσεις: Το δόντι, Πάτρα 2018, ISBN 9789609772921.

Κατηγορία:Ηρακλείδες
Κατηγορία:Θεότητες της ελληνικής μυθολογίας
Κατηγορία:Μυθικοί βασιλείς της Λυδίας
Αλεσάντρο Σοάρες

Ο **Αλεσάντρο Σοάρες** (πορτ. *Alessandro Soares*) είναι βραζιλιάνος ποδοσφαιριστής που αγωνίζεται στο χώρο της επίθεσης.

## Τα πρώτα βήματα
Γεννήθηκε στις 5 Φεβρουαρίου του 1973 στο Ρίο ντε Τζανέιρο και έχει ύψος 174 εκατοστά. Ξεκίνησε τη σταδιοδρομία του από τις ακαδημίες της Κρουζέιρο όπου διετέλεσε συμπαίκτης του Ρονάλντο και στη συνέχεια αγωνίστηκε στη Μόντες Κλάρος.

## Καριέρα στην Ελλάδα
Το καλοκαίρι του 1997 πήρε μεταγραφή στην Π.Σ. Καλαμάτα και το Ελληνικό Πρωτάθλημα στο οποίο αγωνίστηκε μέχρι το 2006,αρχικά με τη φανέλα της *Μαύρης Θύελλας* (1997-2001) και στη συνέχεια με αυτή του ΟΦΗ (2001-04),καθώς και της ΑΕΚ (2004-06).Συνολικά στην καριέρα του στα ελληνικά γήπεδα πέτυχε 59 τέρματα σε 229 αγώνες ,ενώ ήταν πρώτος σκόρερ της ΑΕΚ τη σεζόν 2004/05.

## Καριέρα στη Κύπρο
Φεύγοντας το καλοκαίρι του 2006 από την ΑΕΚ ο Σοάρες συνέχισε την καριέρα του στην Κύπρο αρχικά για μία σεζόν στην Ανόρθωση Αμμοχώστου με την οποία κατέκτησε το Πρωτάθλημα Κύπρου και στην συνέχεια στην Αλκή Λάρνακας.

## Στατιστικά

## Πηγές

* Στατιστικά
* Στατιστικά
* Ο Σοάρες στην Αλκή

Κατηγορία:Βραζιλιάνοι ποδοσφαιριστές
Κατηγορία:Ποδοσφαιριστές Π.Σ. Καλαμάτας
Κατηγορία:Ποδοσφαιριστές ΟΦΗ
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Ανόρθωσης
Κατηγορία:Ποδοσφαιριστές Αλκής Λάρνακας
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Ερμή Αραδίππου
Κατηγορία:Ποδοσφαιριστές Χαλκάνορα Ιδαλίου
Κατηγορία:Ποδοσφαιριστές Α΄ κατηγορίας Κύπρου
Κατηγορία:Ξένοι ποδοσφαιριστές στην Ελλάδα
Κάνθος

Στην ελληνική μυθολογία ο **Κάνθος** ή **Κάντος** ήταν ήρωας από την Κήρινθο της Εύβοιας. Ο Κάνθος αναφέρεται ως γιος του Κανήθου και εγγονός του Άβαντα. Ο Κάνθος έλαβε μέρος στην Αργοναυτική Εκστρατεία, κατά τη διάρκεια της οποίας σκοτώθηκε, στην Κολχίδα, από τον βασιλιά των Ιαζύγων (βλ. Αμαξόβιοι). Σύμφωνα με ορισμένους αναφέρεται ως επώνυμος της αρχαίας Ακάνθου στην Χαλκιδική που είχε ιδρυθεί από τους Ευβοείς.

* Ο κρατήρας **Κάνθος** (Canthus) στον δορυφόρο Φοίβη του πλανήτη Κρόνου πήρε το όνομά του από το μυθικό αυτό πρόσωπο.

## Πηγές
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

## Παραπομπές


Κανθος
Κάπυς

Στην ελληνική μυθολογία με το όνομα **Κάπυς** είναι γνωστά τα παρακάτω δύο διαφορετικά πρόσωπα:

# Κάπυς της Δαρδανίας: γιος του Ασσαράκου και της Ιερομνήμης, ηγεμόνας των Δαρδάνων και πατέρας του Αγχίση, παππούς δηλαδή του ήρωα Αινεία. Αυτός ο Κάπυς αναφέρεται ότι έδωσε το όνομά του στην αρκαδική πόλη Καπύαι ή Καφύαι.
# Τρωαδίτης, συγγενής του Αινεία, σύγχρονος του Τρωικού Πολέμου. Ο Κάπυς ήταν ένας από εκείνους που συμβούλευσαν τους Τρώες να καταστρέψουν τον Δούρειο Ίππο. Τον θεωρούσαν ιδρυτή της πόλεως Καπύης, της σημερινής Κάπουα στην Ιταλία, όπου και έδειχναν στην αρχαιότητα τον «τάφο» του. Μερικοί ειδικοί πιστεύουν ότι η μορφή του Κάπυος αναπαριστάνεται πάνω σε νομίσματα της Καπύης.
# μυθολογικός βασιλιάς της Άλμπα Λόνγκα, 7ος απόγονος του Αινεία (εγγονού του πρώτου Κάπυος). Γιος και διάδοχος του Άτυος, βασίλευσε 7ος στη σειρά, το διάστημα 963-935 π.Χ. Τον διαδέχθηκε ο Καπέτος Σίλβιος. 

## Παραπομπές


## Πηγή
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Καπυς
Κατηγορία:Ιταλική μυθολογία
Κατηγορία:Μυθικοί βασιλείς της Τροίας
Πέρδικα (αποσαφήνιση)

Η πέρδικα είναι πτηνό της οικογένειας Φασιανίδες. Το ίδιο όνομα έχουν και τοπωνύμια:

* Πέρδικα Αίγινας
* Πέρδικα Άρτας
* Πέρδικα Θεσπρωτίας, χωριό και ομώνυμη κοινότητα. 
* Πέρδικα Ιωαννίνων
* Πέρδικα Μαγνησίας

## Παρόμοια
* Περδικάκι Αιτωλοακαρνανίας
* Περδίκι Σάμου, χωριό της Ικαρίας και ομώνυμο Δημοτικό Διαμέρισμα.

## Σύνθετα
* Περδικονέρι Αρκαδίας
* Περδικονέρι Μεσσηνίας
* Περδικορράχη Άρτας
* Περδικορράχη Τρικάλων

Κατηγορία:Αποσαφηνίσεις ελληνικών τοπωνυμίων
Εμμανουήλ Γεωργιλάς

Ο **Εμμανουήλ Γεωργιλάς** ήταν Έλληνας λόγιος και κληρικός, οποίος δραστηριοποιήθηκε κατά τη διάρκεια της χρονικής περιόδου μεταξύ του 15ου και του 16ου αιώνα, με καταγωγή από το νησί της Ρόδου. 

## Βιογραφία
Έζησε και δραστηριοποιήθηκε κατά τη διάρκεια της χρονικής περιόδου μεταξύ του 15ου και του 16ου αιώνα. Συνέγραψε έργα που δίνουν πληροφορίες για δραματικά γεγονότα στη Ρόδο, στα τέλη του 15ου αιώνα. Το σημαντικότερό του έργο είναι το Θανατικόν της Ρόδου, στο οποίο εξιστορούνται τα γεγονότα έπειτα από την επιδημία της πανώλης που έπληξε το Νησί των Ιπποτών το 1488. Άλλο του έργο είναι η διασκευή βυζαντινού μυθιστορήματος, το οποίο αναφέρεται σε φανταστικές περιπέτειες του στρατηγού Βελισσάριου, με τίτλο Ιστορική Εξήγησις Περί Βελισσαρίου..

## Εργογραφία
Νέος έγραψε σε στίχους τον Βίο του Βελισαρίου, ύστερα θρήνησε την άλωση της Κωνσταντινούπολης, προτρέποντας τους χριστιανούς ηγεμόνες να κάνουν Σταυροφορία για να διώξουν τους Τούρκους. Το 1498 θρήνησε την συμφορά που ενέσκηψε στην πατρίδα του όταν ξέσπασε επιδημία πανούκλας.
* Διήγησις εις τας πράξεις του περιβόητου στρατηγού των Ρωμαίων μεγάλου Βελισαρίου. Εκδόθηκε στην Βενετία το 1554 από τον Φραγκίσκο Ραμπατσέτο
* Θρήνος της Κωνσταντινούπολης. Δημοσιεύθηκε από τον Έλλισσεν, Analekten Vol. III
* Το θανατικόν της Ρόδου 1498. Βιβλιοθήκη των Παρισίων. Δημοσιευμένο από το Ίδρυμα Μανόλη Τριανταφυλλίδη, επιμ. Guenther Steffen Henrich, 2015 (Το κείμενο του Θανατικού της Ρόδου)

## Παραπομπές


## Πηγές

* 
* }
* 

Κατηγορία:Έλληνες λόγιοι του 15ου αιώνα
Κατηγορία:Έλληνες λόγιοι του 16ου αιώνα
Κατηγορία:Έλληνες κληρικοί
Κατηγορία:Ιστορία της Ρόδου
Καρ

Στην ελληνική μυθολογία με το όνομα **Κάρας** (***Καρ***) είναι γνωστά τα παρακάτω δύο διαφορετικά πρόσωπα:

# Ο άνθρωπος που έδωσε το όνομά του στους Κάρες, των οποίων υπήρξε ο πρώτος βασιλιάς, και στην Καρία, χώρα στη Μικρά Ασία. Ο Καρ ήταν γιος του ίδιου του θεού Δία και της Κρήτης, ενώ αδελφοί του ήταν ο Λυδός και ο Μυσός. Ο Καρ ίδρυσε την πόλη Αλάβανδα στην Καρία.
# Γιος του Φορωνέως, ιδρυτής του ναού της θεάς Δήμητρας που βρισκόταν επάνω στην ακρόπολη των Μεγάρων και ονομαζόταν «Μέγαρον». Από αυτόν τον Κάρα ολόκληρη η ακρόπολη των Μεγάρων ονομαζόταν αρχικώς «Καρία». Ο Κάρας ήταν αυτός που καθιέρωσε τη λατρεία της Δήμητρας στα Μέγαρα.

## Πηγή
* Emmy Patsi-Garin: «Επίτομο λεξικό Ελληνικής Μυθολογίας», εκδ. οίκος *Χάρη Πάτση*, Αθήνα 1969

Καρας

Κατηγορία:Επώνυμοι ήρωες της ελληνικής μυθολογίας
Κατηγορία:Θρυλικοί προγεννήτορες
Κατηγορία:Μυθικοί βασιλείς της Καρίας